21. ΑΠΟΦΑΣΙΣ ΚΥΒΕΡΝΗΤΙΚΗΣ ΕΠΙΤΡΟΠΗΣ ΚΑΠΝΟΥ Αριθ. 104 της 5/22 Σεπτ. 1958 Περί καθορισμού ημερομηνιών λήξεως συλλογής υπό των παραγωγών των φύλλων των καπνών. Έχουσα υπ’ όψιν: 1)Τας διατάξεις του άρθρ.7 του Νόμ. 4007/1929 «περί διαρρυθμίσεως της φορολογίας επί του καταναλισκομένου καπνού και σιγαρέττων», ως και του άρθρ. 1 του Νόμ. 5166/1931 «περί συλλογής καπνού». 2)Τας διατάξεις της παρ. 3 του άρθρ. 4 του Ν.Δ. 3758/57 «περί ιδρύσεως Εθνικού Οργανισμού Καπνού». 3)Την ανάγκην της εν ευθέτω εκάστοτε χρόνω λήξεως συλλογής των φύλλων καπνού και της προστασίας εκ της διαβρώσεως των επί επικλινών εδαφών κειμένων καπναγρών, και 4)Την υπ’ αριθ. 8765/1-9-58 αναφοράν του Εθνικού Οργανισμού Καπνού, αποφασίζει: 1.Δι’ αποφάσεως του οικείου Νομάρχου εκδιδομένης μετά σύμφωνον γνώμην Επιτροπής συνιστωμένης κατ’ Εφορίαν Καπνού, κατά τα εν παρ. 3 της παρούσης οριζόμενα, καθορίζονται κατ’ έτος αι ημερομηνίαι λήξεως συλλογής υπό των παραγωγών των φύλλων των καπνών κατά χωρίον ή ευρυτέραν τούτου περιφέρειαν, αναλόγως των συντρεχουσών εκάστοτε ειδικών εν εκάστη τούτων συνθηκών από απόψεως πλήρους ωριμάνσεως και ομαλής αποξηράνσεως αυτών, ως και αι ημερομηνίαι καταστροφής, μετά την συλλογήν των φύλλων, των καπνοστελεχών. 2.Η καταστροφή των καπνοστελεχών εκ μέρους των παραγωγών, ενεργείται μερίμνη και δαπάναις αυτών, εντός της καθοριζομένης κατά τα εν τη προηγουμένη παραγράφω προθεσμίας, είτε δι’ εκριζώσεως αυτών, είτε δια θερισμού, είτε δι’ αρόσεως των καπναγρών. Η καταστροφή των καπνοστελεχών δύναται να περιορίζηται εις ένα μόνον των ανωτέρω τρόπων δια της κατά την προηγουμένην παράγραφον εκδιδομένης αποφάσεως, εφόσον τούτο καθίσταται επιβεβλημένον εξ ειδικών λόγων. 3.Η υπό της παρ. 1 της παρούσης προβλεπομένη Επιτροπή αποτελείται: α)εξ ενός γεωπόνου εκπροσώπου της οικείας Διευθύνσεως Γεωργίας, οριζομένου μετά του αναπληρωτού του υπό ταύτης, β)εκ του οικείου Εφόρου Καπνού ή του νομίμου αυτού αναπληρωτού και γ)εξ ενός γεωπόνου εκπροσώπου της οικείας Υπηρεσίας του Ε.Ο.Κ. οριζομένου μετά του αναπληρωτού του υπό ταύτης. Της Επιτροπής δύναται να συμμετέχη συμβουλευτικώς εις καπνοπαραγωγός οριζόμενος υπό της οικείας Ενώσεως Γεωργικών Συνεταιρισμών. Πρόεδρος της Επιτροπής ορίζεται ο εκ των δημοσίων υπαλλήλων μελών αυτής ανώτερος κατά βαθμόν και επί ομοιοβάθμων ο αρχαιότερος, γραμματεύς δε αυτής υπάλληλος της οικείας Εφορίας Καπνού. Η Επιτροπή συγκαλείται εις την πόλιν ένθα η έδρα της Εφορίας Καπνού, υπό του οικείου Διευθυντού Γεωργίας, άλλως υπό του Εφόρου Καπνού, εφ’ όσον δεν εδρεύει εν τη πόλει ταύτη Διεύθυνσις Γεωργίας, τη προτάσει της αρμοδίας Υπηρεσίας του Ε.Ο.Κ. Η Επιτροπή αποφασίζει δια πλειοψηφίας. 4.Αι γνωματεύσεις της Επιτροπής υποβάλλονται υπό του Προέδρου αυτής εις τον Νομάρχην της Περιφερείας προς έκδοσιν και έγκαιρον κοινοποίησιν των κατά την παρ. 1 αποφάσεων αυτού. 5.Αι κατά τ’ ανωτέρω εκδιδόμεναι αποφάσεις δύναται να αναθεωρώνται καθ’ όμοιον τρόπον, εφ’ όσον τούτο επιβάλλει η εξέλιξις των εν γένει συνθηκών συλλογής και αποξηράνσεως των καπνοφύλλων και αι ανάγκαι καταστροφής των καπνοστελεχών. Η ισχύς της παρούσης άρχεται από της δημοσιεύσεώς της εις την Εφημερίδα της Κυβερνήσεως. 